Πρόταση ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ σχετικά με την ανακοίνωση στο Συμβούλιο της Ευρώπης, κατ' εφαρμογή του άρθρου 28 παράγραφος 3 της σύμβασης έκδοσης της 13ης Δεκεμβρίου 1957, της εφαρμογής από τα κράτη μέλη, στις μεταξύ τους σχέσεις, του ευρωπαϊκού εντάλματος σύλληψης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Νομικά μέσα του Συμβουλίου της Ευρώπης

Όλα τα κράτη μέλη αποτελούν συμβαλλόμενα μέρη της σύμβασης έκδοσης που συνήφθη υπό την αιγίδα του Συμβουλίου της Ευρώπης στις 13 Δεκεμβρίου 1957.

Αυτή η πολυμερής σύμβαση είναι η κύρια ευρωπαϊκή πράξη στον τομέα της έκδοσης. Συμπληρώθηκε από ένα πρώτο πρωτόκολλο στις 15 Οκτωβρίου 1975, το οποίο απαριθμεί (άρθρο 1) τα αδικήματα που δεν θα θεωρούνται ως πολιτικά αδικήματα και προσδιορίζει (άρθρο 2) τους κανόνες όσον αφορά το ne bis in idem, και ένα δεύτερο πρωτόκολλο στις 17 Μαρτίου 1978 το οποίο επεκτείνει (άρθρο 1) την έκδοση στα φορολογικά αδικήματα και περιορίζει (άρθρο 2) τις δυνατότητες άρνησης όταν η προς εκτέλεση απόφαση έχει εκδοθεί ερήμην.

Η Ευρωπαϊκή Σύμβαση για την καταστολή της τρομοκρατίας, η οποία συνήφθη στο Στρασβούργο στις 27 Ιανουαρίου 1977 τροποποιεί επίσης τη σύμβαση της 13ης Σεπτεμβρίου 1957 υπό την έννοια ότι ορίζει ένα νέο κατάλογο αδικημάτων τα οποία δεν μπορούν να θεωρούνται ως πολιτικά αδικήματα για τις ανάγκες της έκδοσης.

Αυτή η σύμβαση τροποποιήθηκε από ένα πρωτόκολλο, το οποίο επεκτείνει αυτό τον κατάλογο, το οποίο θα ανοίξει για υπογραφή στις 15 Μαΐου 2003. Όλα τα κράτη μέλη δήλωσαν ότι είναι διατεθειμένα να υπογράψουν και να επικυρώσουν αυτό το πρωτόκολλο.

Το άρθρο 28, παράγραφος 3 της Ευρωπαϊκής Σύμβασης έκδοσης του 1957 προβλέπει ότι :

«Εφ' όσον μεταξύ δύο ή περισσοτέρων εκ των Συμβαλλομένων Μερών η έκδοσις συντελείται επί τη βάσει ομοιομόρφου Νομοθεσίας τα Μέρη ταύτα, θα έχουσι την ευχέρειαν διακανονισμού των αμοιβαίων αυτών σχέσεων, ως προς την έκδοσιν, βασιζόμενα αποκλειστικώς επί του υφισταμένου συστήματος, παρά τας αντιθέτους διατάξεις της παρούσης Συμβάσεως. Το αυτό σύστημα θέλει εφαρμοσθή μεταξύ δύο ή περισσοτέρων εκ των Συμβαλλομένων Μερών, εξ ων έκαστον κέκτηται εν ισχύϊ νόμον προβλέποντα εκτέλεσιν επί του εδάφους του ενταλμάτων συλλήψεως εκδοθέντων επί του εδάφους του ετέρου ή των ετέρων Μερών. Τα Συμβαλλόμενα Μέρη, άτινα αποκλείουσιν ή θέλουσιν αποκλείσει, εις τας αμοιβαίας τούτων σχέσεις την εφαρμογήν της παρούσης παραγράφου, κατ' εφαρμογήν των διατάξεων της παρούσης Συμβάσεως, θέλουσιν απευθύνει προς τούτο ανακοίνωσιν εις τον Γενικόν Γραμματέα του Συμβουλίου της Ευρώπης. Ούτος θέλει κοινοποιήσει προς τα λοιπά Συμβαλλόμενα Μέρη, πάσαν ανακοίνωσιν ήτις ήθελε περιέλθει αυτώ δυνάμει της παρούσης παραγράφου».

Το άρθρο 9 της Ευρωπαϊκής Σύμβασης για την καταστολή της τρομοκρατίας του 1977, όπως εισήχθη από το τελευταίο πρωτόκολλο, προβλέπει από την πλευρά του:

"Τα συμβαλλόμενα κράτη μπορούν να συνάψουν μεταξύ τους διμερείς ή πολυμερείς συμφωνίες για τη συμπλήρωση των διατάξεων της παρούσας σύμβασης ή για τη διευκόλυνση της εφαρμογής των αρχών που περιλαμβάνονται σε αυτήν."

2. Απόφαση-πλαίσιο του Συμβουλίου της 13ης Ιουνίου 2002 σχετικά με ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών (2002/584/ΔΕΥ)

Στις 13 Ιουνίου 2002, το Συμβούλιο εξέδωσε την προαναφερόμενη απόφαση-πλαίσιο («απόφαση-πλαίσιο για το ευρωπαϊκό ένταλμα σύλληψης») που αντικαθιστά, από την 1η Ιανουαρίου 2004, τις αντίστοιχες διατάξεις των προαναφερόμενων πράξεων στις σχέσεις μεταξύ των κρατών μελών (άρθρο 31 παράγραφος 1 εδάφιο α)).

Η απόφαση-πλαίσιο για το ευρωπαϊκό ένταλμα σύλληψης καθιερώνει ένα σύστημα ουσιαστικά διαφορετικό από τους παραδοσιακούς μηχανισμούς έκδοσης κυρίως από την άποψη ότι η διαδικασία είναι αποκλειστικά δικαστική, πλαισιωμένη με αυστηρές προθεσμίες, και δεν επιτρέπει πλέον ορισμένους λόγους απόρριψης, όπως η μη έκδοση των υπηκόων, ο πολιτικός χαρακτήρα του αδικήματος, ή ακόμα η απουσία διπλού αξιοποίνου όταν το αδίκημα υπάγεται στον κατάλογο των τριάντα δύο κατηγοριών και η ανώτατη στερητική της ελευθερίας ποινή που προβλέπεται είναι τουλάχιστον τριών ετών.

Αυτή η απόφαση-πλαίσιο τέθηκε σε ισχύ την εικοστή μέρα μετά τη δημοσίευσή της στην ΕΕ, δηλαδή στις 7 Αυγούστου 2002. Τα κράτη μέλη πρέπει να συμμορφωθούν προς τις διατάξεις της απόφασης-πλαισίου το αργότερο μέχρι τις 31 Δεκεμβρίου 2003.

Οι αιτήσεις που λαμβάνονται από την 1η Ιανουαρίου 2004 θα διέπονται από τους κανόνες που θα έχουν θεσπιστεί από τα κράτη μέλη κατ' εκτέλεση της απόφασης-πλαισίου. Σύμφωνα με το άρθρο 32 της απόφασης-πλαισίου, εντούτοις, η Γαλλία δήλωσε, κατά τη στιγμή της θέσπισης της απόφασης-πλαισίου, ότι θα συνεχίσει να αντιμετωπίζει σύμφωνα με το σύστημα έκδοσης που ίσχυε πριν από την 1η Ιανουαρίου 2004 τις αιτήσεις σχετικά με γεγονότα που έχουν διαπραχθεί πριν από την 1η Νοεμβρίου 1993. Η Αυστρία και η Ιταλία έκαναν παρόμοια δήλωση σχετικά με τα προηγούμενα της 7ης Αυγούστου 2002 γεγονότα, ημερομηνία έναρξης ισχύος της απόφασης-πλαισίου.

Εξάλλου, δυνάμει του άρθρου 31 παράγραφος 2 της απόφασης-πλαισίου, τα κράτη μέλη μπορούν να συνεχίσουν να εφαρμόζουν διμερείς ή πολυμερείς συμφωνίες ή διακανονισμούς που ισχύουν κατά την υιοθέτηση της παρούσας απόφασης-πλαισίου, στο βαθμό που επιτρέπουν την εμβάθυνση ή διεύρυνση των στόχων της και συμβάλλουν στην περαιτέρω απλούστευση και διευκόλυνση των διαδικασιών παράδοσης προσώπων για τα οποία έχει εκδοθεί ευρωπαϊκό ένταλμα σύλληψης.

Μπορούν επίσης να συνάπτουν διμερείς ή πολυμερείς συμφωνίες ή διακανονισμούς μετά την έναρξη ισχύος της παρούσας απόφασης-πλαίσιο, στο βαθμό που επιτρέπουν την εμβάθυνση ή διερεύνηση του περιεχομένου της και συμβάλλουν στην περαιτέρω απλούστευση και διευκόλυνση των διαδικασιών παράδοσης προσώπων για τα οποία έχει εκδοθεί ευρωπαϊκό ένταλμα σύλληψης, ιδίως συντέμνοντας τις προθεσμίες του άρθρου 17, επεκτείνοντας τον κατάλογο των αξιοποίνων πράξεων που προβλέπονται στο άρθρο 2 παράγραφος 2, συρρικνώνοντας τους λόγους άρνησης που προβλέπονται στα άρθρα 3 και 4 ή μειώνοντας το όριο που προβλέπεται στο άρθρο 2 παράγραφος 1 ή 2.

Η Φινλανδία, η Δανία και η Σουηδία ανακοίνωσαν αντίστοιχα στις 5 και στις 7 Νοεμβρίου 2002 ότι θα συνεχίσουν να εφαρμόζουν την ομοιόμορφη νομοθεσία που ισχύει μεταξύ τους όσον αφορά την έκδοση στο μέτρο που επιτρέπεται από την εν λόγω διάταξη.

3. Ανακοίνωση στη Γενική Γραμματεία του Συμβουλίου της Ευρώπης

Είναι αναμφίβολο ότι η απόφαση-πλαίσιο για το ευρωπαϊκό ένταλμα σύλληψης αποτελεί ομοιόμορφη νομοθεσία κατά την έννοια του άρθρου 28 παράγραφος 3 της Ευρωπαϊκής Σύμβασης έκδοσης του 1957.

Το γεγονός ότι τα κράτη μέλη μπορούν να εφαρμόζουν μεταξύ τους προηγούμενους διακανονισμούς ή να συνάπτουν νέες συμφωνίες με προορισμό να διευκολύνουν ή να απλουστεύσουν περαιτέρω τις διαδικασίες παράδοσης προσώπων για τα οποία έχει εκδοθεί ευρωπαϊκό ένταλμα σύλληψης δεν αντιφάσκει σε αυτή τη διαπίστωση, επειδή είναι ακριβώς μέσα στο πλαίσιο της εκτέλεσης ενός ευρωπαϊκού εντάλματος σύλληψης που επιτρέπονται αυτές οι ενδεχόμενες βελτιώσεις.

Το άρθρο 28 παράγραφος 3 της Ευρωπαϊκής Σύμβασης έκδοσης δεν καθορίζει καμία συγκεκριμένη προθεσμία για να ανακοινωθεί στη Γενική Γραμματεία του Συμβουλίου της Ευρώπης από δύο ή περισσότερα συμβαλλόμενα μέρη ότι οι αμοιβαίες σχέσεις τους στον τομέα της έκδοσης διέπονται αποκλειστικά από ομοιόμορφη νομοθεσία και όχι από τη συγκεκριμένη σύμβαση. Η τρίτη φράση της παραγράφου 3 προβλέπει με σαφήνεια ότι η ανακοίνωση μπορεί να γίνει πριν από την εφαρμογή αυτής της ομοιόμορφης νομοθεσίας. Δεδομένου ότι η απόφαση-πλαίσιο τέθηκε σε ισχύ στις 7 Αυγούστου 2002 και πρέπει να εφαρμοστεί το αργότερο την 1η Ιανουαρίου 2004 (εκτός από τη Γαλλία, την Ιταλία και την Αυστρία, υπό την ιδιότητα κρατών μελών εκτέλεσης, για τα γεγονότα που προηγούνται της 1ης Νοεμβρίου 1993 στην περίπτωση της Γαλλίας, ή της 7ης Αυγούστου 2002 στην περίπτωση της Ιταλίας και της Αυστρίας), αυτή η ανακοίνωση μπορεί να γίνει από τώρα.

Το ενδεδειγμένο χωρίς καθυστέρηση της ανακοίνωσης ενισχύεται από το άνοιγμα στην υπογραφή στις 15 Μαΐου 2003 του πρωτοκόλλου για την τροποποίηση της Ευρωπαϊκής Σύμβασης για την καταστολή της τρομοκρατίας, το οποίο περιλαμβάνει μια διάταξη (άρθρο 5) που εισάγει ένα νέο άρθρο 9 στη σύμβαση του 1977. Πρέπει πράγματι να τονιστεί ότι αυτή η νέα διάταξη δεν τροποποιεί τις δυνατότητες εφαρμογής ενός ειδικού καθεστώτος έκδοσης ή παράδοσης, για παράδειγμα υπό την μορφή ομοιόμορφης νομοθεσίας, μεταξύ δύο ή περισσοτέρων συμβαλλομένων μερών, σύμφωνα με το άρθρο 28, παράγραφος 3, της σύμβασης του 1957. Είναι κατά συνέπεια ορθό να κοινοποιηθεί από τώρα στη Γενική Γραμματεία του Συμβουλίου της Ευρώπης, η προσεχής εφαρμογή του ευρωπαϊκού εντάλματος σύλληψης. Αυτό προκειμένου να υπάρχει διαφάνεια και σαφήνεια έναντι των υπολοίπων συμβαλλομένων μερών.

4. Διαδικασία

Το άρθρο 34 της συνθήκης για την Ευρωπαϊκή Ένωση προβλέπει ότι το Συμβούλιο μπορεί, αποφασίζοντας ομόφωνα κατόπιν πρωτοβουλίας οποιουδήποτε κράτους μέλους ή της Επιτροπής, να υιοθετεί κοινές θέσεις προσδιορίζοντας την προσέγγιση της Ένωσης ως προς συγκεκριμένο θέμα. Σύμφωνα με το άρθρο 37 της ΣΕΕ, τα κράτη μέλη υποστηρίζουν τις κοινές θέσεις που υιοθετούνται κατ' εφαρμογή των διατάξεων του παρόντος τίτλου στα πλαίσια των διεθνών οργανισμών και διεθνών διασκέψεων στις οποίες συμμετέχουν. Δυνάμει του άρθρου 18 της ΣΕΕ, το οποίο είναι εφαρμοστέο στον τίτλο VI της ΣΕΕ, είναι η Προεδρία η οποία έχει την αρμοδιότητα να εκφράζει τη θέση της Ένωσης στους διεθνείς οργανισμούς και στις διεθνείς διασκέψεις.

Μία τέτοια διαδικασία ακολουθήθηκε κατά το παρελθόν στο πλαίσιο διαπραγματεύσεων διεθνών πράξεων. [1]

[1] Κοινή Θέση της 6ης Οκτωβρίου 1997, που καθορίστηκε από το Συμβούλιο βάσει του άρθρου K.3 της συνθήκης για την Ευρωπαϊκή Ένωση σχετικά με τις διαπραγματεύσεις στο Συμβούλιο της Ευρώπης και του ΟΟΣΑ με αντικείμενο την καταπολέμηση της δωροδοκίας (97/661/ΔΕΥ). Δεύτερη Κοινή Θέση της 13ης Νοεμβρίου 1997 που καθορίστηκε από το Συμβούλιο βάσει του άρθρου K.3 της συνθήκης για την Ευρωπαϊκή Ένωση, σχετικά με τις διαπραγματεύσεις στα πλαίσια του Συμβουλίου της Ευρώπης και του ΟΟΣΑ για την καταπολέμηση της δωροδοκίας (97/783/ΔΕΥ) - Κοινή Θέση της 29ης Μαρτίου 1999 που καθορίστηκε από το Συμβούλιο βάσει του άρθρου K.3 της συνθήκης για την Ευρωπαϊκή Ένωση, σχετικά με την προτεινόμενη σύμβαση των Ηνωμένων Εθνών για την καταπολέμηση του οργανωμένου εγκλήματος (1999/235/ΔΕΥ) - Κοινή Θέση της 27ης Μαΐου 1999 που καθορίστηκε από το Συμβούλιο βάσει του άρθρου 34 της συνθήκης για την Ευρωπαϊκή Ένωση, σχετικά με τις διαπραγματεύσεις στο Συμβούλιο της Ευρώπης για το έγκλημα στον κυβερνοχώρο (1999/364/ΔΕΥ) - Κοινή Θέση της 31ης Ιανουαρίου 2000, σχετικά με το προτεινόμενο πρωτόκολλο για την καταπολέμηση της παράνομης κατασκευής και διακίνησης πυροβόλων όπλων, μερών και εξαρτημάτων τους και πυρομαχικών, το οποίο συμπληρώνει τη σύμβαση των Ηνωμένων Εθνών για την καταπολέμηση του διεθνικού οργανωμένου εγκλήματος (2000/130/ΔΕΥ).

Τίποτα στο κείμενο των προαναφερόμενων διατάξεων δεν επιτρέπει εντούτοις να συναχθεί ότι η χρήση της κοινής θέσης θα περιορίζεται στην περίπτωση διαπραγμάτευσης διεθνών πράξεων. Προκύπτει αντιθέτως ότι αυτό είναι το ποιο ενδεδειγμένο νομικό μέσο για να κοινοποιηθεί σε έναν διεθνή οργανισμό (το Συμβούλιο της Ευρώπης) ότι τα κράτη μέλη της Ευρωπαϊκής Ένωσης θα χρησιμοποιήσουν στις αμοιβαίες σχέσεις τους το νομικό μέσο που τους αρμόζει (απόφαση-πλαίσιο για το ευρωπαϊκό ένταλμα σύλληψης) εξαιρουμένης της ευρωπαϊκής σύμβασης έκδοσης του 1957 και των πράξεων που την τροποποιούν ή την συμπληρώνουν. Αυτός είναι ο λόγος για τον οποίο προτείνεται στην Προεδρία να προβεί σε ανακοίνωση με αυτό το περιεχόμενο κατά τη συνεδρίαση της επιτροπής υπουργών την ημέρα έναρξης της υπογραφής του συμπληρωματικού πρωτοκόλλου της σύμβασης του 1997 για την καταστολή της τρομοκρατίας. Αυτή η κοινοποίηση θα προσδιορίσει τα όρια που τίθενται από τη Γαλλία, την Αυστρία και την Ιταλία, κατ' εφαρμογή του άρθρου 32 της απόφασης-πλαισίου, όσον αφορά την αποδοχή του ευρωπαϊκού εντάλματος σύλληψης για τις αιτήσεις που αφορούν γεγονότα προηγούμενα της ημερομηνίας που αυτά καθόρισαν.

5. Διατύπωση

Το άρθρο 28 παράγραφος 3 της Ευρωπαϊκής Σύμβασης έκδοσης δεν επιβάλλει ιδιαίτερο τύπο. Το συνημμένο κείμενο διατυπώνεται κατά τρόπο ώστε:

- να εφαρμόζεται στις αμοιβαίες σχέσεις μεταξύ παρόντων και μελλοντικών κρατών μελών της Ένωσης.

- να εφαρμόζεται σε όλες τις περιπτώσεις, συμπεριλαμβανομένων των περιπτώσεων κατά τις οποίες ένα άλλο συμβαλλόμενο μέρος, μη μέλος της Ευρωπαϊκής Ένωσης, υποβάλλει αίτηση έκδοσης για το ίδιο πρόσωπο.

- να παραπέμπει στο σύνολο της απόφασης-πλαισίου, συμπεριλαμβανομένων των δυνατοτήτων των κρατών μελών να εφαρμόζουν διακανονισμούς που απλουστεύουν περαιτέρω την παράδοση προσώπων για τα οποία έχει εκδοθεί ευρωπαϊκό ένταλμα σύλληψης, και με τις δηλώσεις που έγιναν από τη Γαλλία, την Αυστρία και την Ιταλία κατ' εφαρμογή του άρθρου 32 της απόφασης-πλαισίου.

- να τονίζει ότι η εφαρμογή μεταξύ κρατών μελών της απόφασης-πλαισίου για το ευρωπαϊκό ένταλμα σύλληψης αντικαθιστά, στις αμοιβαίες σχέσεις τους, τόσο την Ευρωπαϊκή Σύμβαση έκδοσης του 1957 και τα πρωτόκολλα της όσο και τη Σύμβαση του 1977 και το πρωτόκολλό της, στο μέτρο που αυτό αφορά την έκδοση.

- να καλύπτει ενδεχόμενες μελλοντικές εξελίξεις στο εσωτερικό της Ένωσης, στη βάση της απόφασης-πλαισίου για το ευρωπαϊκό ένταλμα σύλληψης και των σχετικών διατάξεων της Ευρωπαϊκής Ένωσης.

Πρόταση ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ σχετικά με την ανακοίνωση στο Συμβούλιο της Ευρώπης, κατ' εφαρμογή του άρθρου 28 παράγραφος 3 της σύμβασης έκδοσης της 13ης Δεκεμβρίου 1957, της εφαρμογής από τα κράτη μέλη, στις μεταξύ τους σχέσεις, του ευρωπαϊκού εντάλματος σύλληψης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και κυρίως το άρθρο 34 παράγραφος 2, σημείο α),

την πρόταση της Επιτροπής,

Εκτιμώντας τα εξής:

(1) Το Συμβούλιο της Ευρωπαϊκής Ένωσης εξέδωσε στις 13 Ιουνίου 2002 απόφαση-πλαίσιο σχετικά με το ευρωπαϊκό ένταλμα σύλληψης και τις διαδικασίες παράδοσης μεταξύ κρατών μελών.

(2) Αυτή η απόφαση-πλαίσιο τέθηκε σε ισχύ στις 7 Αυγούστου 2002 και η προθεσμία μεταφοράς λήγει στις 31 Δεκεμβρίου 2003.

(3) Σύμφωνα με το άρθρο της 31 παράγραφος 1, αυτή η απόφαση-πλαίσιο αντικαθιστά, το αργότερο από την 1η Ιανουαρίου 2004, τις διατάξεις, οι οποίες ισχύουν όσον αφορά την έκδοση στις σχέσεις μεταξύ των κρατών μελών, της Ευρωπαϊκής Σύμβασης έκδοσης της 13ης Δεκεμβρίου 1957, των πρωτοκόλλων της, και της Ευρωπαϊκής Σύμβασης για την καταστολή της τρομοκρατίας, όπως τροποποιείται από πρωτόκολλο ανοικτό προς υπογραφή στις 15 Μαΐου 2003, στο μέτρο που αφορά την έκδοση.

(4) Η απόφαση-πλαίσιο σχετικά με το ευρωπαϊκό ένταλμα σύλληψης αποτελεί κατά συνέπεια ομοιόμορφη νομοθεσία, κοινή στα κράτη μέλη της Ευρωπαϊκής Ένωσης, στη βάση της οποίας θα ρυθμίζουν στο εξής τις αμοιβαίες σχέσεις τους όσον αφορά την έκδοση, εξαιρουμένων των προαναφερόμενων πράξεων.

(5) Σύμφωνα με το άρθρο 28 παράγραφος 3 της Ευρωπαϊκής Σύμβασης έκδοσης, πρέπει για το σκοπό αυτό να γίνει ανακοίνωση στην Γενική Γραμματεία του Συμβουλίου της Ευρώπης.

(6) Για λόγους σαφήνειας, διαφάνειας και ασφάλειας δικαίου, φαίνεται ενδεδειγμένο να γίνει κοινή ανακοίνωση.

(7) Η κοινή θέση είναι το πλέον ενδεδειγμένο μέσο για την κατοχύρωση αυτού του στόχου μέσω ανακοίνωσης στην οποία αναλαμβάνει να προβεί η Προεδρία.

ΕΞΕΔΩΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Τα κράτη μέλη συμφωνούν ότι πρέπει να γίνει η ακόλουθη κοινή ανακοίνωση στη Γενική Γραμματεία του Συμβουλίου της Ευρώπης κατ' εφαρμογή του άρθρου 28 παράγραφος 3 της Ευρωπαϊκής Σύμβασης έκδοσης την 13η Δεκεμβρίου 1957:

«Σύμφωνα με το άρθρο 28, παράγραφος 3, της Ευρωπαϊκής Σύμβασης έκδοσης της 13ης Δεκεμβρίου 1957, το αργότερο από την 1η Ιανουαρίου 2004, τα κράτη μέλη της Ευρωπαϊκής Ένωσης θα ρυθμίζουν τις αμοιβαίες σχέσεις τους όσον αφορά την έκδοση αποκλειστικά στη βάση των διατάξεων της απόφασης-πλαισίου σχετικά με το ευρωπαϊκό ένταλμα σύλληψης και τις διαδικασίες παράδοσης μεταξύ κρατών μελών και των ενδεχόμενων μεταγενέστερων εξελίξεων με βάση αυτή την απόφαση-πλαίσιο και τις σχετικές διατάξεις της ΣΕΕ, και όχι στη βάση της εν λόγω σύμβασης και των πράξεων που τη συμπληρώνουν ή την τροποποιούν.

Η Γαλλία αφενός, και η Αυστρία και η Ιταλία αφετέρου, δήλωσαν κατά τη θέσπιση την απόφαση-πλαισίου ότι θα συνεχίσουν να αντιμετωπίζουν σύμφωνα με το σύστημα έκδοσης που θα εφαρμόζεται πριν από την 1η Ιανουαρίου 2004 τις αιτήσεις που αφορούν εγκλήματα που διαπράχθηκαν πριν από την 1η Νοεμβρίου 1993 ή την 7η Αυγούστου 2002».

Άρθρο 2

Η Προεδρία αναλαμβάνει να προβεί στην εν λόγω ανακοίνωση εξ ονόματος των κρατών μελών κατά το άνοιγμα της υπογραφής του συμπληρωματικού πρωτοκόλλου της σύμβασης της 27ης Ιανουαρίου 1977 για την καταστολή της τρομοκρατίας [ή μεταγενέστερα, το αργότερο μέχρι τις 31 Δεκεμβρίου 2003].

Άρθρο 3

Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

ο Πρόεδρος